[pic] | EUROOPAN YHTEISÖJEN KOMISSIO |

Bryssel 4.5.2006

KOM(2006) 193 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

päätöksessä N:o 20/2004/EY vahvistettujen kuluttajapolitiikkaa tukevien yhteisön toimien täytäntöönpanosta vuosina 2004–2005

SISÄLLYSLUETTELO

1. Johdanto 3

2. Korkeatasoisen ja yhtenäisen kuluttajansuojan edistämiseksi toteutetut toimet 3

2.1. Toimi 1: Kuluttajien terveyteen ja turvallisuuteen liittyvä tieteellinen neuvonta, riskianalyysi, jne. 3

2.2. Toimi 2: Lainsäädännöllisten ja muiden sääntelyyn ja itsesäätelyyn liittyvien aloitteiden valmistelu 4

2.3. Toimi 3: Seuranta- ja arviointitoimet aiheena kuluttajien taloudellisiin ja muihin etuihin vaikuttava markkinoiden kehitys 4

2.4. Toimi 4: Tietojen kerääminen ja vaihto tarkoituksena koota tietopohja kuluttajapolitiikan kehittämiseen ja kuluttajien etujen integroimiseen unionin muuhun politiikkaan 4

3. Kuluttajansuojasääntöjen tehokas soveltaminen 5

3.1. Toimi 5: Valvonta- ja täytäntöönpanotoimien koordinointi 5

3.2. Toimi 7: Muiden tuotteiden kuin elintarvikkeiden ja palvelujen turvallisuuden seuranta ja arviointi 5

3.3. Toimi 8: Vaihtoehtoisten riidanratkaisumenetelmien toiminnan seuranta 6

3.4. Toimi 9: (yhteinen toimi) Rahoitus julkisille tai voittoa tavoittelemattomille elimille, jotka muodostavat yhteisön tason verkkoja, jotka tarjoavat kuluttajille tietoa ja apua 6

3.5. Toimi 10: (yhteinen toimi) Rahoitus erityisiin yhteisiin valvonta- ja täytäntöönpanotoimiin 6

4. Toimet, joilla pyritään saamaan kuluttajajärjestöt osallistumaan EU:n politiikkaan 7

4.1. Toimi 13: Alueellisten, kansallisten ja eurooppalaisten kuluttajajärjestöjen henkilöstön koulutus ja muut toimintakapasiteettia luovat toimet 7

4.2. Toimi 14: Tiedotustoimet kuluttajien oikeuksista 7

4.3. Toimi 15: Kuluttajavalistus, mm. nuorille kuluttajille suunnatut toimet, ja interaktiivisten kuluttajavalistuksen online-välineiden kehittäminen 7

4.4. Toimi 16 ja 17: Rahoitus eurooppalaisten kuluttajajärjestöjen toimintaan 8

5. Useisiin tavoitteisiin kohdistuvat toimet 8

5.1. Toimi 18: Rahoitus yhteisön tai jäsenvaltioiden tasolla toteutettaviin yksittäisiin hankkeisiin, joilla tuetaan kuluttajapolitiikan tavoitteita 8

5.2. Toimi 19: Näiden toimintapuitteiden yhteydessä toteutettujen toimien arviointi 8

6. Päätelmät 9

KOMISSION KERTOMUS EUROOPAN PARLAMENTILLE JA NEUVOSTOLLE

päätöksessä N:o 20/2004/EY vahvistettujen kuluttajapolitiikkaa tukevien yhteisön toimien täytäntöönpanosta vuosina 2004–2005 (ETA:n kannalta merkityksellinen teksti)

1. JOHDANTO

Joulukuun 8. päivänä 2003 tehdyssä päätöksessä N:o 20/2004/EY asetetaan yleiset puitteet kuluttajapolitiikkaa tukeville yhteisön toimille vuosiksi 2004–2007. Tässä kertomuksessa luodaan katsaus päätöksen täytäntöönpanoon vuosina 2004 ja 2005, ja sillä täytetään 13 artiklan mukainen vaatimus väliraportin laatimisesta.[1]

Vuodeksi 2004 ja 2005 myönnettyjen maksusitoumusmäärärahojen (mukaan lukien EFTA-määrärahat) summa oli noin 20,6 miljoonaa euroa (noin 19,5 milj. euroa toimintamenoihin ja 1,1 milj. euroa hallintomenoihin). Vuodesta 2005 lähtien myös Bulgaria ja Romania täyttivät osallistumisehdot ja maksoivat joulukuussa 2005 157 907 euroa. Vuonna 2004 toimintamäärärahoista käytettiin 93 prosenttia ja hallintomäärärahoista 85 prosenttia ja vuonna 2005 käyttöprosentti oli noin 97 molempien osalta.

Komissio hyväksyi päätöksen 11 artiklassa säädetyn työohjelman vuodeksi 2004 31. maaliskuuta 2004 ja sen muutetun version joulukuussa 2004. Vuoden 2005 työohjelma hyväksyttiin 5. huhtikuuta 2005 ja muutettu versio 17. helmikuuta 2006.

Tässä kertomuksessa tarkastellaan kuhunkin 3 artiklassa säädettyyn tavoitteeseen ja päätöksen liitteessä lueteltuun toimeen sidottuja määrärahoja. Jäsenvaltioiden neuvoa-antavaa komiteaa kuultiin vuotuisesta työohjelmasta sekä toimien 9, 10, 16, 17 ja 18 täytäntöönpanosta.

2. KORKEATASOISEN JA YHTENÄISEN KULUTTAJANSUOJAN EDISTÄMISEKSI TOTEUTETUT TOIMET

2.1. Toimi 1: Kuluttajien terveyteen ja turvallisuuteen liittyvä tieteellinen neuvonta, riskianalyysi, jne.

Vuosina 2004 ja 2005 osoitettiin noin 280 000 euroa kulutustavaroita käsittelevän tiedekomitean kokouksiin ja määrärahoina muille kuluttaja-asioita käsitteleville tiedekomiteoille. Summa käytettiin 137 kokouksen järjestämiseen, ja niiden tuloksena hyväksyttiin 55 raporttia ja tieteellistä lausuntoa.

CHEM RISK- ja CHEM TEST -hankkeilla pyritään keräämään tietoa kemikaalien vaikutuksesta ihmisten terveyteen erityisesti kulutustuotteiden kautta, ja näiden hankkeiden toiseen vaiheeseen annettiin rahoitusta 500 000 euroa. Lisäksi 41 371 euroa käytettiin tutkimukseen, jossa arvioitiin indikaattoreita, jotka osoittivat kemiallisille tuotteille altistumisen reprotoksisia vaikutuksia.

2.2. Toimi 2: Lainsäädännöllisten ja muiden sääntelyyn ja itsesäätelyyn liittyvien aloitteiden valmistelu

Voimassa olevan kuluttajansuojalainsäädännön tarkistuksen valmisteluihin liittyen käytettiin lähes 500 000 euroa selityksin varustetun luettelon/tietokannan ja vertailevan analyysin laatimiseen kuluttajansuojalainsäädännön täytäntöönpanosta jäsenvaltioissa. Tähän sisältyi asiaan kuuluvan oikeuskäytännön tarkastelu samoin kuin lainsäädännön aukkojen tai heikkouksien sekä edelleen esiintyvien kaupan esteiden kartoittaminen. Tulokset saadaan syksyllä 2006.

Eurooppalaisen sopimusoikeuden yhteisiin viitekehyksiin liittyvistä aiheista järjestettiin 14 seminaaria, joiden kokonaiskustannukset olivat 358 000 euroa. Näitä aiheita käsittelevän, Yhdistyneen kuningaskunnan puheenjohtajuuskaudella järjestetyn konferenssin rahoitukseen osallistuttiin 40 000 eurolla. Lisäksi myönnettiin 163 000 euroa muihin puheenjohtajavaltion järjestämiin konferensseihin, joissa käsiteltiin kuluttajapolitiikan ajankohtaisia aiheita. Marraskuussa 2005 uusi kuluttajapolitiikkaa käsittelevä johtavien virkamiesten verkosto keskusteli kuluttajapolitiikan strategioista vuosiksi 2007–2013 (21 000 euroa).

2.3. Toimi 3: Seuranta- ja arviointitoimet aiheena kuluttajien taloudellisiin ja muihin etuihin vaikuttava markkinoiden kehitys

Kohderyhmätutkimuksessa, jonka kustannukset olivat noin 450 000 euroa, arvioitiin kuluttajien asenteita ja odotuksia, jotka liittyvät sekä elintarvikkeiden että muiden tuotteiden tuotemerkintöihin ja niiden tarjoamaan tietoon. Kuluttajille EU-maissa tarjottavien palvelujen hintavertailukyselyn valmistelua varten käynnistettiin tutkimus, jonka kustannukset olivat 264 000 euroa. Tarkoituksena on kehittää menetelmä ja kartoittaa hintavertailujen kannalta relevanteimmat palvelut. Tulokset saadaan vuonna 2006. Hintatietokantojen käyttöoikeuksista maksettiin noin 2 000 euroa. Maaliskuussa 2005 järjestettiin talousalan asiantuntijoiden kanssa aivoriihi, jossa käsiteltiin kuluttajille aiheutuvia haittoja (26 200 euroa).

2.4. Toimi 4: Tietojen kerääminen ja vaihto tarkoituksena koota tietopohja kuluttajapolitiikan kehittämiseen ja kuluttajien etujen integroimiseen unionin muuhun politiikkaan

Jotta tuettaisiin politiikan kehittämistä ja kuluttajien etujen parempaa huomioon ottamista EU:n keskeisillä politiikan aloilla, noin 2,1 miljoonaa euroa myönnettiin kyselyihin, joissa kartoitettiin kuluttajien näkemyksiä ja mielipiteitä rahoituspalveluista, yleishyödyllisistä palveluista sekä matkustajien oikeuksista. Vuonna 2005 käytettiin noin 440 000 euroa yleishyödyllisiä palveluja koskevan kohderyhmätutkimuksen toistamiseen, jotta seurattaisiin alan kehitystä. Lisäksi käytettiin noin 650 000 euroa kyselyyn, jossa kartoitettiin valtioiden rajat ylittäviin ostoihin liittyviä kuluttajien käsityksiä ja käyttäytymistä. Noin 1,25 miljoonaa euroa käytettiin mittaamaan kuluttajien tyytyväisyyttä erityispalveluihin kaikissa EU-maissa ja noin 403 000 euroa kuluttajille aiheutuvien haittojen analysointiin. Aiempien tutkimusten täydentämiseksi teetettiin sopimattomia kaupallisia menettelyjä uusissa jäsenvaltioissa koskevien kansallisten sääntöjen ja oikeuskäytännön analyysi (90 000 euroa).

Matkustajien oikeuksia koskevia näkemyksiä hyödynnettiin vahvistettaessa matkustajien oikeuksia EU:n liikennepolitiikassa. Yleishyödyllisiä palveluja koskevia näkemyksiä sisällytettiin vuoden 2005 raporttiin yleishyödyllisiä palveluja tarjoavien verkkotoimialojen toiminnan kehityksestä. Edeltävien vuosien kyselyistä saadut tiedot yhdistettiin ja esitettiin julkaisussa ”Consumers in Europe – Facts and figures” (56 000 euroa). Raportti ja kyselyjen tulokset löytyvät Europa-verkkosivulta.

3. KULUTTAJANSUOJASÄÄNTÖJEN TEHOKAS SOVELTAMINEN

3.1. Toimi 5: Valvonta- ja täytäntöönpanotoimien koordinointi

Noin 220 000 euroa käytettiin kuluttajansuojaa koskevasta yhteistyöstä annetun asetuksen (EY) N:o 2006/2004 täytäntöönpanoa tukevan tietokannan ja ATK-järjestelmän prototyypin luomiseen ja toteutettavuuden arviointiin. Tulokset esitettiin jäsenvaltioille, ja järjestelmän kehittäminen on aloitettu vuonna 2006.

3.2. Toimi 7: Muiden tuotteiden kuin elintarvikkeiden ja palvelujen turvallisuuden seuranta ja arviointi

Yleisen tuoteturvallisuusdirektiivin täytäntöönpanoa tukevien toimien puitteissa vertailtiin kulutustavaroiden turvallisuuden arviointiin liittyviä lähestymistapoja ja menetelmiä. Vertailu saadaan päätökseen vuonna 2006, ja siinä tarkastellaan kulutustavaroiden terveys- ja turvallisuusriskien arviointitapoja, joita EU- ja ETA-maiden valvonta- ja täytäntöönpanoviranomaiset sekä testaus- ja sertifiointielimet käyttävät. Varoja myönnettiin myös sellaisen ATK-sovelluksen kehittämiseen, jota valmistajat ja jakelijat käyttävät täyttääkseen direktiivin mukaisen velvollisuutensa ilmoittaa vaarallisista tuotteista kansallisille valvontaviranomaisille. Perussovellusta testataan vuoden 2006 alkupuolella, ja sen odotetaan olevan täysin toimintakuntoinen loppuvuodesta. Marraskuussa 2004 Rapex-yhteyspisteiden kanssa pidetyissä seminaareissa keskusteltiin vaarallisten tuotteiden ilmoittamiseen liittyvistä suuntaviivoista. Tähän liittyvät kustannukset olivat 376 850 euroa.

Yleisestä tuoteturvallisuudesta annetun direktiivin 2001/95/EY kansallisista täytäntöönpanotoimista ja niiden käytännön täytäntöönpanosta tehtiin vertaileva analyysi, jonka kustannukset olivat 200 000 euroa. Sen tulokset tukevat täytäntöönpanon ja soveltamisen varmentamista vuonna 2006. Direktiivin 10 artiklassa perustettuun verkostoon kuuluvien kansallisten viranomaisten välisen ATK-pohjaisen tiedonvaihtojärjestelmän prototyypin luomista ja vaihtoehtojen kehittämistä koskeva tutkimus toteutettiin 207 345 eurolla. Tulokset esitettiin jäsenvaltioille lokakuussa 2005, ja uusia päätöksiä tehdään vuonna 2006. Maaliskuussa 2005 jäsenvaltioiden kanssa järjestetyssä konferenssissa keskusteltiin markkinavalvontatoimien suunnittelusta (125 000 euroa). Elokuussa 2005 järjestetyssä asiantuntijakokouksessa keskusteltiin vaihtoehdoista henkilövahinkojen tietokannan parantamiseksi (6 000 euroa). Myöhemmin käynnistettiin toteutettavuustutkimus, jonka kustannukset olivat noin 100 000 euroa. Tuoteturvallisuusstandardin kehittämistä tukeva tekninen arviointi käynnistettiin lapsiturvallisista sytyttimistä, lasten turvaporteista ja tikkaista (noin 48 000 euroa). Lisäksi myönnettiin 70 000 euroa Rapex-järjestelmän tietotekniseen tukeen.

3.3. Toimi 8: Vaihtoehtoisten riidanratkaisumenetelmien toiminnan seuranta

Vertaileva analyysi (185 400 euroa) käynnistettiin vaihtoehtoisista riidanratkaisumenetelmistä, jotka ovat kuluttajien käytettävissä EU-maissa,Yhdysvalloissa, Kanadassa ja Australiassa.

3.4. Toimi 9: (yhteinen toimi) Rahoitus julkisille tai voittoa tavoittelemattomille elimille, jotka muodostavat yhteisön tason verkkoja, jotka tarjoavat kuluttajille tietoa ja apua

Vuonna 2004 myönnettiin yhteensä noin 4,7 miljoonaa euroa kuluttajia avustaville verkoille osana yhteisiä toimia kansallisten viranomaisten kanssa. Tämä kattaa määrärahat vuonna 2004 tuomioistuinten ulkopuolisten elinten eurooppalaisen verkoston (EEJ-verkon) siirtymävaiheeseen 15 jäsenvaltiossa, Norjassa ja Islannissa (noin 737 000 euroa) ja European Consumer Helpnet -verkon ensimmäiseen toimintavuoteen (2005) ja sen laajentamiseen kuuteen uuteen jäsenvaltioon (Tšekkiin, Puolaan, Viroon, Liettuaan, Kyprokselle ja Latviaan). Vuonna 2005 Helpnetin toimintaan myönnettiin noin 4 miljoonaa euroa; tähän sisältyivät uudet toimistot Maltalla ja Slovakiassa, ATK-laitteet ja logon kehittäminen. Verkkojen yhdentymisen tuloksena on saatu yksi keskitetty ja kustannustehokas palvelu kuluttajille, joilla on ongelmia valtioiden rajat ylittävissä ostoissa.

3.5. Toimi 10: (yhteinen toimi) Rahoitus erityisiin yhteisiin valvonta- ja täytäntöönpanotoimiin

Vuonna 2004 annettiin yhteisrahoitusta 110 000 euroa Saksan, Itävallan, Belgian, Viron ja Luxemburgin viranomaisten yhteiseen toimeen, jonka tarkoituksena oli kehittää uusi verkkopohjainen tiedotus- ja viestintäjärjestelmä markkinavalvontaa varten. Järjestelmällä pyritään mm. helpottamaan valmistajien teettämien turvallisuustestien tulosten huomioon ottamista ja tilastotietojen analysointia. Työ on tarkoitus saada päätöksen vuoden 2006 loppuun mennessä. Vuonna 2005 osallistuttiin 15 jäsenvaltion yhteisen toimen rahoitukseen yli 1 miljoonalla eurolla; toimessa kehitettiin hyviä toimintatapoja markkinavalvonnan eri alueilla.

Italian, Saksan, Kyproksen, Suomen ja Ranskan viranomaisten kanssa yhteisrahoitettiin (77 128 euroa) yhteistä valvontatoimea, jonka tarkoituksena on perustaa online-rekisteröintijärjestelmä sellaisia tapaturmia ja vahinkoja varten, jotka johtuvat 0–3-vuotiaiden nielemistä muista kuin elintarvikkeista. Tässä nk. ”Susy Safe” -toimessa kerätään tietoja kuluttajajärjestöiltä ja kansallisilta markkinavalvontaviranomaisilta sekä pyritään kartoittamaan vahingoissa mukana olleet tuotetyypit, arvioimaan sosioekonomisten erojen vaikutuksia vahinkoriskiin ja käsittelemään kuluttajavalistuskysymyksiä. Ensimmäisiä tuloksia odotetaan vuoden 2007 alkupuolella.

4. TOIMET, JOILLA PYRITÄÄN SAAMAAN KULUTTAJAJÄRJESTÖT OSALLISTUMAAN EU:N POLITIIKKAAN

4.1. Toimi 13: Alueellisten, kansallisten ja eurooppalaisten kuluttajajärjestöjen henkilöstön koulutus ja muut toimintakapasiteettia luovat toimet

Noin 1,3 miljoonaa euroa käytettiin kuluttajajärjestöille tarkoitettujen 18 koulutustilaisuuden järjestämiseen vuosina 2004 ja 2005. Yli 400:lle henkilöstön jäsenelle, joista puolet tuli uusista jäsenvaltiosta, Romaniasta ja Bulgariasta, annettiin koulutusta johtamisen, lobbaamisen ja EY:n lainsäädännön alalla. Osallistujat olivat erittäin tyytyväisiä koulutukseen jälkiarvioinneissa. Koulutus täytti erityistarpeen uusien jäsenvaltioiden kuluttajajärjestöjen henkilöstön valmiuksien ja taitojen parantamiseksi. Vuonna 2004 järjestettiin kuluttajajärjestöjen asiantuntijoille seminaareja, joissa käsiteltiin kemikaaleja kulutustavaroissa ja tuoteturvallisuuden valvontaa (87 500 euroa).

4.2. Toimi 14: Tiedotustoimet kuluttajien oikeuksista

Noin 2 miljoonaa euroa käytettiin kuluttajien oikeuksia ja kuluttajajärjestöjä Puolassa käsittelevään tiedotuskampanjaan, jonka komissaari Danuta Huebner käynnisti 16. toukokuuta 2005 Varsovassa. Puolan kuluttajajärjestöt ovat raportoineet kiinnostuksen ja kuluttajien kysymysten merkittävästä lisääntymisestä. Vuonna 2005 myönnettiin 2 miljoonaa euroa samanlaisten kampanjojen käynnistämiseksi Tšekissä, Slovakiassa ja Sloveniassa. Noin 130 000 euroa käytettiin kyselyihin, joilla mitattiin näiden kampanjoiden vaikutusta.

Lisäksi käytettiin 126 000 euroa kuluttaja-asioita käsittelevien Europa-palvelimen verkkosivujen ylläpitoon ja päivitykseen. 25 000 euroa käytettiin kuluttajapoliittisen strategian painatukseen, yleishyödyllisiä palveluita koskevien kuluttajatutkimusten julkaisemiseen sekä julkaisujen varastointiin, jakeluun ja kuvitukseen. Sopimattomia kaupallisia menettelyjä koskevista uusista säännöistä laaditun esitteen julkaisemiseen myönnettiin 50 000 euroa.

4.3. Toimi 15: Kuluttajavalistus, mm. nuorille kuluttajille suunnatut toimet, ja interaktiivisten kuluttajavalistuksen online-välineiden kehittäminen

Vuosina 2004 ja 2005 käytettiin 3,2 miljoonaa euroa 16–18-vuotiaille kuluttajille suunnatun kuluttajansuojakalenterin toisen ja kolmannen laitoksen julkaisuun. Vuoden 2005/2006 kalenteria painettiin ja jaeltiin noin 940 000 kappaletta. Jäsenvaltioiden keskus- ja alueviranomaiset osallistuvat kalenterin kolmanteen laitokseen (2006/2007), jota jaetaan yli miljoonalle nuorelle. Kalenterin ensimmäisistä vuosista vuonna 2005 tehdyn arvioinnin tulokset olivat pääosin myönteisiä. Noin 400 000 euroa käytettiin siihen, että 15:tä EU-maata varten vuonna 2005 kehitetyt aikuisille tarkoitetut verkkopohjaiset kuluttajavalistusvälineet mukautettiin uusia jäsenvaltioita varten, ja 1 800 euroa käytettiin tätä koskeviin asiantuntijakokouksiin. Noin 50 000 euroa käytettiin tarveanalyysiin, joka koski integroidun eurooppalaisen maisteritutkinnon kehittämistä kuluttajansuoja-alalla.

4.4. Toimi 16 ja 17: Rahoitus eurooppalaisten kuluttajajärjestöjen toimintaan

Toimintakuluihin saivat avustuksia Eurooppalainen standardointiasioiden kuluttajajärjestö ANEC (n. 1,2 milj. euroa vuonna 2004 ja 1,3 milj. euroa vuonna 2005) ja Euroopan kuluttajaliitto BEUC (n. 1,2 milj. euroa vuonna 2004 ja 1,25 milj. euroa vuonna 2005). Edeltäviin vuosiin verrattuna avustukset olivat suurempia, jotta EU-tason toimintaan voitiin integroida kuluttajajärjestöt uusista jäsenvaltioista.

5. USEISIIN TAVOITTEISIIN KOHDISTUVAT TOIMET

5.1. Toimi 18: Rahoitus yhteisön tai jäsenvaltioiden tasolla toteutettaviin yksittäisiin hankkeisiin, joilla tuetaan kuluttajapolitiikan tavoitteita

Vuonna 2004 julkaistun ehdotuspyynnön seurauksena 15 erityishankkeelle myönnettiin yhteisrahoitusta yhteensä noin 2,3 miljoonaa euroa. Tärkeimmät edunsaajat olivat kansallisia kuluttajajärjestöjä ja muita kansalaisjärjestöjä. Viisi hanketta sai uusille jäsenvaltioille varattua 75 prosentin yhteisrahoitusta. Vuoden 2005 ehdotuspyynnössä vahvistettiin vaatimuksia rajatylittävästä yhteistyökumppanuudesta ja korostettiin tulosten levittämistä. Neljän hankkeen rahoitukseen osallistuttiin yhteensä noin 2,35 miljoonalla eurolla. Kahdessa hankkeessa keskitytään kuluttajajärjestöjen valmiuksien parantamiseen uusissa jäsenvaltioissa. Sopimukset allekirjoitetaan, kunhan täsmälliset budjettitarkistukset on tehty ja lopulliset budjetit hyväksytty. Rahoituksen myöntämisestä päätettiin kolmen kuukauden kuluessa hakemusten jättämisen määräajasta ja luettelo rahoitetuista hankkeista julkaistiin Europa-verkkosivulla.

Verkottumisen ja kumppaneiden etsimisen helpottamiseksi luotiin Internet-foorumi, joka osoittautui hyödylliseksi selventävien tietojen antamisen kannalta muttei tuonut merkittävämpiä tuloksia kumppanien etsinnän kannalta. Projektihakemusten arvioinnin ulkoiset kustannukset olivat 6 000 euroa. Kuluttajajärjestöjen edustajakokouksessa annettujen suositusten seuraamiseksi eurooppalaisen neuvoa-antavan kuluttajaryhmän tilapäistyöryhmä kokoontui helmikuussa 2005 ja keskusteli tavoista, joilla erityishankkeita voitaisiin parantaa (4 000 euroa).

5.2. Toimi 19: Näiden toimintapuitteiden yhteydessä toteutettujen toimien arviointi

Kohtuuttomia sopimusehtoja koskevan CLAB-tietokannan arviointiin käytettiin 149 730 euroa. Tuloksissa asetettiin kyseenalaisiksi tietokannan kustannustehokkuus ja toimivuus. CLAB-tietokantaa varten ei ole suunnitteilla uutta rahoitusta. Noin 85 000 euroa varattiin eurooppalaisille kuluttajajärjestöille vuosina 2000–2003 myönnetyn rahoituksen arviointiin. Tulokset saadaan vuonna 2006. Vuonna 2005 käytettiin 230 000 euroa arviointeihin, jotka koskivat kuluttajansuojakalenteria sekä EU:n kuluttajapoliittisen strategian 2002–2006 vaikutusta jäsenvaltioiden kuluttajapolitiikkaan.

Toimiin 6, 11 ja 12 liittyvää toimintaa ei rahoitettu.

6. PÄÄTELMÄT

Päätöksellä N:o 20/2004/EY pyritään sitomaan kustannukset tiukasti kuluttajapoliittisiin tavoitteisiin. Rahoitettujen toimien joukossa merkitystä ovat kasvattaneet toimet, joilla luodaan tietoperustaa poliittiselle päätöksenteolle, ja niitä hyödynnetään laajasti tuettaessa kuluttajien etujen huomioon ottamista EU:n muilla politiikan aloilla. Jäsenvaltioiden kanssa toteutettavia uusia yhteistoimia käynnistettiin, erityisesti markkinavalvonnan alalla. Euroopan kuluttajakeskusten yhdentyminen lisäsi kustannustehokkuutta, ja niiden hoitaminen yhteistoimena jäsenvaltioiden kanssa on taannut turvatumman rahoituspohjan. Uusia aloitteita kuluttajatiedotuksen ja -valistuksen alalla käynnistettiin, ja merkittäviä ponnistuksia käytettiin erityishankkeita koskevien hakemusten laadun parantamiseen. Uusille kuluttajajärjestöjen tukivälineille, kuten valmiutta parantaville toimille, on annettu tärkeämpi asema. Tässä vaiheessa on vielä liian aikaista arvioida useimpia uusia kokemuksia, koska tuloksia saadaan vasta seuraavien kahden vuoden kuluessa.

[1] Käytännön syistä raportti päätettiin laatia vuoden 2005 budjetin toteuttamisen jälkeen, jotta voitiin esittää monivuotinen raportti koko budjetin täytäntöönpanosta vuosina 2004 ja 2005.